L-Iraq minbarra li qed iħabbat wiċċu ma’ kriżi f’dik li hija stabbilità u sigurtà, issa tfaċċat ukoll kriżi politika għax minkejja li l-Prim Ministru Nouri Maliki rebaħ l-elezzjonijiet li saru f’April li għadda, il-President Fuad Masum baqa’ ma għajjatlux biex jaħtru Prim Ministru għal leġiżlatura oħra. Jidher li l-kwistjoni kollha ddur ma nuqqas ta’ defenizzjoni ċara dwar xi tfisser maġġoranza parlamentari. Anke l-Qorti naqset li ssemmi dak il-Partit li għandu maġġoranza parlamentari u ħalliet f’idejn il-President Masum biex jiddeċiedi. Il-President Masum qed jiffaċċja baraxx ta’ kritika kontra l-Prim Ministru Maliki b’ħafna ilhom isejħu biex jirriżenja. Biex il-kwistjoni tkompli tintensifika l-President Masum talab lid-Deputat Speaker tal-Parlament Haider al-Abadi biex jgħaqqad Gvern filwaq li Maliki qal li ser imur il-Qorti għax il-President kiser il-Kostituzzjoni aktar minn darba. Il-kriżi politika qed tkompli żżid l-instabbilità fil-pajjiż tant li Maliki bagħat it-Truppi Militari fit-Tramuntana ta’ Bagdad fejn saru diversi attakki mill-militanti. Maliki li ġej mill-Fazzjoni Musulmana Xiita huwa kritikat ħafna mill-Musulmani Sunni u Kurdi tant li l-Parlament ma kienx approva li Maliki jingħata t-tielet terminu leġiżlattiv. Is-Segretarju tal-Istat Amerikan John Kerry appella lil Maliki biex ma jżidx it-tensjoni fil-pajjiż billi juża l-forza. Appella wkoll li l-Gvern il-ġdid Iraqi jirrappreżenta lill-fazzjonijiet differenti ta’ Musulmani.